13. ข้อมูลที่เกี่ยวข้อง

-   สัญญาให้บริการ( Service Agreement )

บริษัทฯ ได้ทำสัญญาให้บริการ กับ ยูโอบี เคย์เฮียน ไพรเวท ลิมิเต็ด (UOB Kay Hian Private
Limited)
ซึ่งเป็นบริษัทหลักทรัพย์ในประเทศสิงคโปร์ที่มีความเชี่ยวชาญและประสบการณ์ในการทำธุรกิจหลักทรัพย์มาเป็นเวลานานหลายปี
โดยมีผู้ถือหุ้นร่วมกันกับบริษัท ฯ คือ ยูโอบี เคย์เฮียน โฮลดิ้งส์ ลิมิเต็ด (UOB-Kay Hian
Holding Limited) ซึ่งถือหุ้นใน ยูโอบี เคย์เฮียน ไพรเวท ลิมิเต็ด ร้อยละ 100

เพื่อถ่ายทอดความรู้ความชำนาญและประสบการณ์ในการทำธุรกิจหลักทรัพย์จาก ยูโอบี เคย์เฮียน
ไพรเวท ลิมิเต็ด ในด้านการบริหารจัดการและด้านต่าง ๆ และเพื่อสนับสนุนในการพัฒนาธุรกิจ
รวมทั้งใช้ประโยชน์จากการประหยัดจากขนาด (economis of scale)
ให้กับบริษัทหลักทรัพย์ภายในกลุ่มบริษัทและยูโอบี เคย์เฮียน ไพรเวท ลิมิเต็ด
จึงได้มีการทำสัญญาให้บริการ เมื่อวันที่ 1 มกราคม 2549
ซึ่งเป็นการต่อสัญญาการให้บริการเดิมที่หมดอายุในปี 2548
โดยมีปรับเปลี่ยนรายละเอียดและเงื่อนไขในสัญญาใหม่ตามความเหมาะสม
และเพื่อให้บริการในลักษณะต่อเนื่อง (on going) ในด้านต่าง ๆ
สรุปการบริการตามสัญญาเป็นดังนี้

ด้านการบริหารจัดการ (Management Support)

ยูโอบี เคย์เฮียน ไพรเวท ลิมิเต็ด
ให้ความช่วยเหลือและให้คำแนะนำทางด้านการบริหารจัดการกับบริษัท ฯ ในการพัฒนาธุรกิจ
โดยให้คำปรึกษาแนะนำทั้งทางด้านกลยุทธ์ การบริหารจัดการ
การจัดโครงสร้างการจัดการรวมไปถึงนโยบายต่าง ๆ ไม่ว่าจะเป็น ด้านสินเชื่อ
ด้านการขยายธุรกิจ ด้านการเงิน และการจ่ายค่าตอบแทนพนักงาน เป็นต้น นอกจากนี้ ยูโอบี
เคย์เฮียน ไพรเวท ลิมิเต็ด มีหน้าที่เข้าร่วมการประชุมคณะกรรมการบริหารของบริษัท ฯ
ซึ่งจัดขึ้นอย่างน้อย 6 ครั้งต่อปี
เพื่อพิจารณาและให้ความช่วยเหลือในการแก้ไขปัญหาหรืออุปสรรคที่สำคัญ ๆ ของบริษัท ฯ

ด้านเทคโนโลยีสารสนเทศ (Information Technology)

ยูโอบี เคย์เฮียน ไพรเวท ลิมิเต็ด
ให้ความช่วยเหลือและให้คำแนะนำในการปฏิบัติงานด้านเทคโนโลยี สารสนเทศแก่บริษัท ฯ
เพื่อให้เป็นมาตรฐานเดียวกันทั้งกลุ่มและมีประสิทธิภาพมากขึ้น
โดยให้ความช่วยเหลือทั้งตามแผนงานด้านเทคโนโลยีสารสนเทศของบริษัทฯ ที่วางไว้
และนอกเหนือจากแผนงานของบริษัท ฯ ตามความจำเป็นและเหมาะสม ทั้งนี้
การให้บริการดังกล่าวจะรวมถึงการช่วยเหลือในการประเมินผู้ให้บริการ Hardware / Software
รวมทั้งการสรรหาและจัดซื้ออุปกรณ์คอมพิวเตอร์ซึ่งจะทำรวมกันเป็นกลุ่มเพื่อเพิ่มความสามารถในการ
ต่อรอง การประเมินและดูแลโครงการด้าน IT
การปรับปรุงประสิทธิภาพของระบบงานเพื่อสนับสนุนการทำงานของฝ่ายต่าง ๆ นอกจากนี้ ยูโอบี
เคย์เฮียน ไพรเวท ลิมิเต็ด ยังช่วยพัฒนาและแก้ไขปัญหาที่เกี่ยวข้องกับโครงสร้างระบบ เครือข่าย
(Network Infrastructure) ให้กับบริษัท ฯ อีกด้วย

ด้านการบริหารความเสี่ยง / การควบคุมการให้สินเชื่อ (Risk Management / Credit
Control)

ยูโอบี เคย์เฮียน ไพรเวท ลิมิเต็ด
มีส่วนร่วมในการพิจารณาและทบทวนนโยบายและขั้นตอนการให้สินเชื่อของบริษัท ฯ
เพื่อให้เป็นไปอย่างรอบคอบและรัดกุมยิ่งขึ้น รวมถึงร่วมประเมินและพิจารณาอนุมัติวงเงินสินเชื่อให้
ลูกค้าในวงเงินที่มีจำนวนตั้งแต่ 30 ล้านบาทขึ้นไป นอกจากนี้
ยังช่วยเหลือในการติดตามการบริหารความเสี่ยงของบริษัท ฯ อย่างต่อเนื่องและใกล้ชิด เช่น
ติดตามความเสี่ยงของบริษัท ฯ ที่มีต่อหลักทรัพย์บางตัวหรือลูกค้าบางราย การทำธุรกรรมต่าง ๆ
ที่ไม่เป็นไปตามนโยบายการบริหารความเสี่ยง เป็นต้น

ด้านธุรกิจวานิชธนกิจ (Investment Banking)

ยูโอบี เคย์เฮียน ไพรเวท ลิมิเต็ด สนับสนุนงานด้านธุรกิจวานิชธนกิจของบริษัท ฯ
โดยการถ่ายทอดความรู้และเทคนิคต่าง ๆ รูปแบบการนำเสนอ
รวมทั้งการให้คำแนะนำและให้คำปรึกษาทางการเงินและโครงสร้างทางการเงินที่เหมาะสมแก่ลูกค้า
รวมถึงการนำเสนอข้อมูลในต่างประเทศ (road show) นอกจากนี้ ยูโอบี เคย์เฮียน ไพรเวท
ลิมิเต็ด ยังช่วยสร้างฐานลูกค้า แนะนำลูกค้าใหม่
และช่วยในการดูแลและพัฒนาลูกค้าสัมพันธ์กับลูกค้าแต่ละราย
เพื่อนำมาสู่การให้บริการด้านวานิชธนกิจ

ด้านการพัฒนาธุรกิจ

ยูโอบี เคย์เฮียน ไพรเวท ลิมิเต็ด ช่วยบริษัท ฯ ทำการส่งเสริมการตลาด สร้างชื่อเสียง (Brand
Name) และแนะนำบริการของยูโอบี เคย์เฮียน
ประเทศไทยให้เป็นที่รู้จักแก่กลุ่มลูกค้าเป้าหมายซึ่งรวมถึงกลุ่มลูกค้าของกลุ่มยูโอบี
ทั้งในประเทศและต่างประเทศ (Cross Selling) โดยปัจจุบันบริษัท ฯ
ได้มีการตกลงกับธนาคารยูโอบี จำกัด (มหาชน) ซึ่งเป็นธนาคารในกลุ่มเดียวกัน
เพื่อแนะนำลูกค้าที่ต้องการซื้อขายหลักทรัพย์ผ่านมายังบริษัท ฯ เพื่อเป็นการขยายฐานการตลาด
นอกจากนี้ ยูโอบี เคย์เฮียน ไพรเวท
ลิมิเต็ดยังมีหน้าที่ส่งเสริมและสนับสนุนการปฏิบัติงานของเจ้าหน้าที่การตลาด
ตลอดจนรับฟังความคิดเห็นของเจ้าหน้าที่การตลาด เพื่อปรับปรุงการบริการให้มีประสิทธิภาพมากขึ้น

ด้านอื่น ๆ 

นอกจากยูโอบี เคย์เฮียน ไพรเวท ลิมิเต็ด จะให้ความช่วยเหลือและส่งเสริมด้านธุรกิจของบริษัท ฯ
แล้ว ยังให้บริการในด้านอื่น ๆ ที่เป็นส่วนสนับสนุนธุรกิจ ได้แก่ งานปฏิบัติการหลักทรัพย์
ทรัพยากรบุคคล และงานบริหารสำนักงาน รวมทั้งการตรวจสอบภายใน (Internal audit)
โดยอาศัยความรู้และประสบการณ์ที่มีอยู่ในการให้แนะนำการปฏิบัติงานให้มีประสิทธิภาพเพิ่มขึ้น
และมีระบบการควบคุมภายในที่เพียงพอ
และเป็นการใช้ทรัพยากรร่วมกันภายในกลุ่มให้เกิดประโยชน์สูงสุด

ค่าธรรมเนียมการให้บริการ

ค่าใช้จ่ายพิจารณาตามเวลาที่ให้บริการ โดยแบ่งเป็น 2 ประเภท คือ

1.  บริการที่มีเจ้าหน้าที่จากยูโอบี เคย์เฮียน ไพรเวท ลิมิเต็ด
    เดินทางมาปฏิบัติงานในประเทศไทย
    จะคิดค่าธรรมเนียมในการให้บริการเป็นรายวันตามอัตราที่กำหนด
    โดยขึ้นอยู่กับระดับของเจ้าหน้าที่ที่มาปฏิบัติงาน ทั้งนี้ ค่าบริการดังกล่าวกำหนดไว้สูงสุดไม่เกิน
    4 ล้านบาทต่อปี นอกจากนี้ ยังมีค่าใช้จ่ายค่าใช้จ่ายอื่นตามที่เกิดขึ้นจริง เช่น
    ค่าใช้จ่ายในการเดินทาง ค่าที่พัก ค่าอาหาร เป็นต้น

2.  บริการที่เจ้าหน้าที่ยูโอบี เคย์เฮียน ไพรเวท ลิมิเต็ด ปฏิบัติหน้าที่จากประเทศสิงคโปร์
    ค่าบริการนี้จะประมาณการจากเวลาที่ใช้ในการให้บริการ
    และจะคิดค่าบริการเป็นรายวันตามอัตราที่กำหนด ทั้งนี้
    ขึ้นอยู่กับระดับของเจ้าหน้าที่ที่ปฏิบัติงานให้ บวกด้วยค่าใช้จ่ายประจำ (Overhead) อีกร้อยละ
    5 โดยค่าบริการส่วนนี้ประมาณการไว้ไม่เกิน 9.5 ล้านบาทต่อปี

ทั้งนี้ ยูโอบี เคย์เฮียน ไพรเวท ลิมิเต็ด
จะมีการเรียกเก็บค่าธรรมเนียมการบริการเป็นรายไตรมาส
โดยทุกครั้งต้องจัดส่งรายละเอียดบริการที่ให้ในช่วงเวลาดังกล่าว
โดยจัดทำเป็นสรุปผลการดำเนินงานในรูปแบบต่าง ๆ อาทิเช่น รายงาน บันทึก หรือ E-Mail
เป็นต้น เพื่อให้บริษัท ฯ ตรวจสอบและประเมินผลงาน ทั้งนี้ บริษัท ฯ
ยังได้กำหนดให้คณะกรรมการตรวจสอบพิจารณาความจำเป็นและความสมเหตุสมผลของรายละเอียดการให้บริการและค่าธรรมเนียมจากการให้บริการดังกล่าว
เพื่อพิจารณาอนุมัติก่อนการจ่ายเงินทุกครั้ง
สำหรับค่าใช้จ่ายอื่นที่เกิดขึ้นจากการให้บริการฝ่ายตรวจสอบและพัฒนาระบบจะดำเนินการเข้าไปตรวจสอบดูแลและนำเสนอให้คณะกรรมการตรวจสอบพิจารณาทุกรายไตรมาส
ทั้งนี้ การจ่ายค่าใช้จ่ายข้างต้นจะเป็นไปตามอำนาจที่ได้รับมอบหมายจากคณะกรรมการบริษัท ฯ

ระยะเวลาของสัญญา

สัญญามีอายุ 1 ปี เริ่มตั้งแต่วันที่ 1 มกราคม 2548 โดยบริษัท ฯ อาจมีการต่อสัญญาเป็นรายปี ทั้งนี้
ก่อนต่อสัญญาทุกปี บริษัท ฯ กำหนดให้คณะกรรมการบริษัท ฯ
ต้องพิจารณาและประเมินถึงประโยชน์ที่บริษัท ฯ ได้รับจากบริการที่ผ่านมา
รวมทั้งทบทวนความจำเป็นในการต่อสัญญาทุกครั้ง
โดยกรรมการตรวจสอบจะเสนอความเห็นต่อที่ประชุมคณะกรรมการบริษัท ฯ
ทั้งในเรื่องของความจำเป็นในการต่อสัญญาและความเหมาะสมของค่าธรรมเนียมการให้บริการในการต่อสัญญาใหม่
ทั้งนี้ กรรมการผู้มีส่วนได้เสียจะไม่มีสิทธิ์ออกเสียงต่อรายการดังกล่าว ทั้งนี้คณะกรรมการบริษัท ฯ
ได้มีมติต่อสัญญาดังกล่าวไปอีก 1 ปีเริ่มตั้งแต่ 1 มกราคม 2550 – 31 ธันวาคม 2550
โดยเงื่อนไขมีการปรับปรุงให้เหมาะสมกับสภาวะการณ์ในปัจจุบันและอัตราค่าธรรมเนียมในการให้บริการเหมือนเดิม

เงื่อนไขของสัญญา

คู่สัญญาทั้ง 2 ฝ่าย จะมีสิทธิยกเลิกสัญญาฉบับนี้ได้ โดยแจ้งเป็นลายลักษณ์อักษรภายใน 30 วัน
ในกรณีที่มีการผิดเงื่อนไขของหน้าที่และข้อตกลงที่กำหนดโดยคู่สัญญาทั้งสองฝ่าย

หรือ กรณีที่ฝ่ายใดฝ่ายหนึ่งล้มละลาย หรือ ในกรณีที่บริษัท ฯ
หยุดดำเนินธุรกิจนายหน้าซื้อขายหลักทรัพย์